Le Mespris de la vie et consolation contre la mort/« Toute chose aisément retourne à sa nature »
# Le Mespris de la vie et consolation contre la mort/« Toute chose aisément retourne à sa nature »

### LXXXIIII.

Toute chose aisément retourne à sa nature, Ainsi la gresle en bas tombe d'un viste saut, Ainsi le feu leger gaigne tousjours le haut, Et l'air pour saillir hors sous la terre murmure :

Ainsi l'esprit froissant la mortelle closture Du cors appesantis, promt, leger, vif, & chaud Aspirant vers le ciel, fait que le cors deffaut Comme lourd, & grossier, dedans la sepulture :

L'homme de terre né, en terre cheminant Terrestre vit de terre, & vers terre inclinant Retournant à la terre, en la terre se change ;

Attendant en tel point que l'esprit eternel Devant un jour rentrer au monument charnel Sa terre purifie, & le face un bel Ange.

